ปรากฎตัวแล้ว! เผิง ฉ่วย เปิดใจ 'ปลอดภัยดี' 
Peng Shuai appears at Beijing tennis tournament and talks with Olympic official
เผิง ปรากฎตัวในการแข่งขันเทนนิสระดับเยาวชนรายการหนึ่งในกรุงปักกิ่งเมื่อวันอาทิตย์ โดยเธอยืนอยู่ข้างสนามแข่งขัน โบกมือทักทายผู้ชมและแจกลายเซ็นต์ให้กับเด็ก ๆ เธอยังได้โทรศัพท์พูดคุยกับ โธมัส บาค ประธานคณะกรรมการโอลิมปิกสากล หรือ IOC ว่าเธอปลอดภัยและแข็งแรงดี พร้อมขอบคุณที่ IOC แสดงความเป็นห่วงเป็นใยตลอดหลายวันที่ผ่านมา เผิงหายหน้าไปจากสื่อต่าง ๆ หลังจากที่เธอออกมาเปิดเผยทางสื่อสังคมออนไลน์ว่า นายจาง เกาลี่ อดีตรองนายกรัฐมนตรีจีนได้บังคับขืนใจให้เธอมีเพศสัมพันธ์ด้วย และหลังจากนั้นทั้งสองมีความสัมพันธ์ฉันท์ชู้สาวแบบสมยอมเป็นครั้งคราว นายจาง และรัฐบาลกรุงปักกิ่ง ไม่ได้แสดงความคิดเห็นต่อข้อกล่าวหาของ เผิง ฉ่วย โพสท์ของเธอบนโซเชียลมีเดียถูกลบทิ้งโดยเร็ว ในขณะที่หัวข้อดังกล่าวก็ถูกบล็อคไม่ให้มีการพูดถึงบนโลกอินเตอร์เน็ตของจีน นักเทนนิสระดับโลกหลายคน รวมทั้ง โนวัค ยอโควิช, เซเรนา วิลเลียมส์ และ นาโอมิ โอซากะ แสดงความเป็นห่วงต่อความปลอดภัยของเผิง ฉ่วย เช่นเดียวกับคณะกรรมการโอลิมปิกเยอรมนี ซึ่งได้พากันทวีตแฮชแทก #WhereIsPengShuai หรือ “เผิง ฉ่วย อยู่ที่ไหน” ด้านสมาคมเทนนิสหญิงโลก หรือ WTA ได้เรียกร้องให้มีการสืบสวนหาข้อเท็จจริง พร้อมขู่ว่าจะถอนรายการแข่งขันออกจากจีนหากยังไม่มีการรับรองความปลอดภัยของเผิง เดฟ แฮกเกอร์ตี ประธานสมาพันธ์เทนนิสสากล มีแถลงการณ์ในวันอาทิตย์ว่า "วิดีโอเมื่อช่วงสุดสัปดาห์ที่แสดงให้เห็นว่า เผิง ฉ่วย ปลอดภัยดีนั้นถือเป็นความก้าวหน้าในเชิงบวก แต่ทางสมาพันธ์ฯ จะยังคงมีส่วนร่วมเพื่อขอคำยืนยันอย่างเป็นทางการจากตัวเธอเองว่าเธอปลอดภัยและแข็งแรงดีจริง ๆ " โฆษกของ WTA ระบุว่า ยังคงมีความกังวลเกี่ยวกับความปลอดภัยของ เผิง ฉ่วย แม้ว่าเธอได้ปรากฎตัวต่อสาธารณชนแล้วก็ตาม รวมทั้งความกังวลเกี่ยวกับการสื่อสารของเธอโดยที่ไม่ถูกควบคุมโดยรัฐบาลจีนด้วย ซึ่งทาง WTA ยืนยันให้มีการสืบสวนเรื่องที่เธอถูกล่วงละเมิดทางเพศต่อไปอย่างยุติธรรมและโปร่งใส โดยไม่มีการควบคุมจำกัดใด ๆ